***ՀՀ Գեղարքունիքի մարզպետի 2021 թվականի տարեկան աշխատանքային հաշվետվությունը***

*Ղեկավարվելով ՀՀ Սահմանադրությամբ, «Տարածքային կառավարման մասին» ՀՀ օրենքով, ՀՀ այլ օրենքներով, ՀՀ կառավարության որոշումներով եւ իրավական ակտերով՝ ՀՀ Գեղարքունիքի մարզպետարանը 2021 թվականի ընթացքում որոշակի աշխատանքներ է կատարել**մարզի կենսագործունեության ապահովման, մարզի առջեւ ծառացած սոցիալ-տնտեսական հիմնահարցերի լուծման ուղղություններում****։***

**Ֆինանսական ոլորտում** ՀՀ Տարածքային կառավարման և ենթակառուցվածքների և ՀՀ ֆինանսների նախարարությունների կողմից սահմանված կարգով ու ժամկետներում մշակվել են մարզային ենթակայության բյուջետային կազմակերպությունների 2022-2024 թվականների միջնաժամկետ ծախսային ծրագրերը, բյուջետային հայտերի տեսքով խմբավորվել և ներկայացվել են ՀՀ կառավարություն ու համապատասխան նախարարություններ:

 Սահմանված ժամկետում ներկայացվել է հանրակրթական դպրոցների աշակերտների թվի հաշվետու տարվա ճշտված ծախսերի անհատական և ամփոփ նախահաշիվները ցանցային ցուցանիշներով:

ՀՀ ֆինանսների նախարարության կողմից տրամադրված մեթոդական ցուցումների համաձայն՝ կազմվել են 2022 թվականի բյուջետային հայտերը և ներկայացվել ՀՀ ֆինանսների նախարարություն:

Ապահովվել է մարզպետարանի մասնակցությունը մարզային ենթակայության բյուջետային կազմակերպությունների 2021 թվականի պահպանման ծախսերի նախահաշիվների կազմման, տնտեսագիտական դասակարգման հոդվածների փոփոխությունների կատարման, ինչպես նաև գանձապետական բաժանմունք-բյուջետային կազմակերպություն հարաբերությունների կարգավորմանը:

Մարզի հանրակրթական ուսումնական հաստատություններում կատարվել է հաստատված նախահաշիվների փոփոխություններ, ինչի արդյունքում ընթացիկ և կապիտալ վերանորոգմանը հատկացվել է 79 միլիոն 458 հազար դրամ, գույքի ձեռքբերման համար՝ 19 միլիոն 882 հազար դրամ, այլ աշխատանքների ու ծառայությունների համար՝ 12 միլիոն 239,9 հազար դրամ։ Հանրակրթական ուսումնական ծրագրերը կատարվել են ամբողջ ծավալով:

2021 թվականին մարզի դպրոցների երթևեկող 348 մանկավարժներին և 73 աշակերտներին բնակավայրից բնակավայր մեկնելու համար տարեկան կտրվածքով պլանավորվել է 28 միլիոն 160 հազար 500 դրամ, որի դիմաց փաստացի ֆինանսավորվել է 26 միլիոն 161 հազար 500 դրամ։ ՀՀ պետական բյուջեից համայնքներին տրամադրված սուբվենցիայի նպատակային օգտագործման նպատակով մարզի համայնքներից հավաքագրվել են համապատասխան կատարողական ակտերը և ժամանակին ներկայացվել ՀՀ ֆինանսների նախարարություն, որի արդյունքում նախատեսված 2 միլիարդ 159 միլիոն 665 հազար 600 ՀՀ դրամից փաստացի ֆինանսավորվել է 1 միլիարդ 862 միլիոն 58 հազար 990 ՀՀ դրամ։ ՀՀ պետական բյուջեից վերաբաշխման արդյունքում կրթական օբյեկտների շենքային պայմանների բարելավման նպատակով մարզին հատկացվել է 200 միլոն 582 հազար 700 դրամ, որը բաշխվել է 22 դպրոցների միջև, իսկ Հանրակրթական դպրոցների գույքով և տեխնիկայով ապահովման համար` 24 միլիոն 714 հազար դրամ, որը բաշխվել է 23 դպրոցների միջև։ Սահմանված կարգով և ժամկետներում հավաքագրվել, ստուգվել և համապատասխան գերատեսչություններ են ներկայացվել ՀՀ Գեղարքունիքի մարզպետարանի, նրա ենթակա կազմակերպությունների և մարզի համայնքների կողմից ներկայացված ամսական, եռամսյակային և տարեկան ֆինանսական և այլ բնույթի հաշվետվություններ։ ՀՀ Գեղարքունիքի մարզի 57 համայնքների սեփական եկամուտների տարեկան պլանային թիվը կազմում է 2 միլիարդ 280 միլիոն 275 հազար 600 դրամ, որը նախորդ տարվա նկատմամբ ավել է պլանավորվել 157 միլիոն 570 հազար դրամով։ Սեփական եկամուտների կատարողականը կազմել է 99,2 % կամ պլանավորված 2 միլիարդ 280 միլիոն 275 հազար 600 դրամի դիմաց փաստացի հավաքագրվել է 2 միլիարդ 261 միլիոն 940 հազար 600 դրամ։ Փաստացի հավաքագրված թիվը նախորդ տարվա նկատմամբ ավել է 394 միլիոն 589 հազար 300 դրամով։

ՀՀ օրենսդրությամբ սահմանված կարգով և պահանջվող ժամկետին կազմվել է մարզպետարանի և նրա ենթակայության կազմակերպությունների համար ապրանքների, աշխատանքների և ծառայությունների գնման տեխնիկական բնութագրերը` ըստ սահմանված չափորոշիչների և այն հաստատվելուց հետո ներկայացվել ՀՀ ֆինանսների նախարարություն:

 2021թ. բյուջեի համամասնությունները հաստատվելուց հետո կազմվել են գնման և վճարման ժամանակացույցեր, որոնք հաստատվելուց հետո դարձել են գնման փաթեթներ:

**Քաղաքաշինության ոլորտում վ**երահսկողություն է իրականացվել մարզում 2021 թվականին կատարվող թվով 115 և 2019-2020 թվականներին սկսված ու 2021 թվականին շարունակվող 11 սուբվենցիոն ծրագրերի նկատմամբ:2021թ․ դեկտեմբերի 30-ի դրությամբավարտվել է 77 ծրագիր, ընթացքի մեջ է 33-ը, տարբեր պատճառներով չի իրականացվել 5 ծրագիր, 1 ծրագրի վերաբերյալ մրցույթ չի հայտարարվել, եղանակային պայմանների պատճառով դադարեցվել է 1 ծրագիր:

 ՀՀ կառավարության 2021թ. տարբեր որոշումներով՝ մարզի համայնքներում իրականացվող ծրագրերի համար հատկացվել է 2 միլիարդ 159 միլիոն  655,6 հազար դրամ: Այդ թվում՝ 2019-2020թթ. ծրագրերի համար՝ 617 միլիոն 995.8 հազար դրամ, 2021թ. ծրագրերի համար ՝ 1 միլիարդ 541 հազար 659,8 հազ ՀՀ դրամ, թվով 54 ծրագրերի համար: Հատկացված միջոցներից 2021 թվականի դեկտեմբերի 29-ի դրությամբ վճարվել է 1 միլիարդ 862 միլիոն 058,99 հազար դրամ, որը կազմում է 86,2 տոկոս:

 ՀՀ պետական բյուջեի միջոցներով մարզում շարունակվում են Լեռնահովիտ և Շատջրեք բնակավայրերի փոքրաքանակ երեխաներով համալրված դպրոցների շենքերի կառուցման աշխատանքները, իսկ Ջիլ բնակավայրում այն սկսվել է 2021թ հոկտեմբեր ամսից։ 2021թ․սկսվել են Ներքին Գետաշեն համայնքի թիվ 1 միջնակարգ դպրոցի շինարարական աշխատանքները։

Հայաստանի տարածքային զարգացման հիմնադրամի պատվիրատվությամբ շարունակվում է Գեղհովիտի N 2 միջնակարգ դպրոցի կառուցման աշխատանքները:

 ՀՀ առողջապահության նախարարության պատվիրատվությամբ շարունակվում է Մարտունի ԲԿ-ի շինարարական աշխատանքները։

ՀՀ կառավարության որոշմամբ 2021 թվականին մարզի համայնքների և մարզպետարանի ենթակայության ՊՈԱԿ-ների առաջնահերթ հիմնախնդիրների լուծման համար հատկացվել է 140 միլիոն դրամ, որից ծախսվել է շուրջ 129,4 միլիոնը։ Հատկացված միջոցներով հիմնանորոգվել, նորոգվել, կառուցվել են մի շարք օբյեկտներ։

**Բնակարանային և ենթակառուցվածքների ոլորտում ա**պահովվել է մարզի տարածքում գործող գազալցակայանների սանհանգույցների՝ գործող նորմատիվների պահանջներին համապատասխան անխափան աշխատանքը, որոնց նկատմամբ պարբերաբար իրականացվում է վերահսկողություն:

Գերմանական KFW բանկի ֆինանսավորմամբ սկսվել են Վարդենիսի, Գագարինի, Ծաղկունքի, Ծաղկաշենի, Սեմյոնովկայի և Գեղհովիտի ջրամատակարարման համակարգերի բարելավման ծրագրերը: Վարդենիս համայնքում իրականացվել է 138,8, Գագարին համայնքում՝ 133,1, Ծաղկունք համայնքում՝ 111,7, Ծաղկաշեն համայնքում՝ 28,7, Սեմյոնովկա համայնքում՝ 34,5 և Գեղհովիտ համայնքում՝ 74,5 միլիոն ՀՀ դրամի ջրամատակարարման համակարգերի բարելավման աշխատանքներ։

«Համայնքայի ենթակառուցվածքի ծրագիր (ՀԵՑ) II փուլ, լոտ 3» ծրագրով կատարվել են 541,6 միլիոն ՀՀ դրամի ջրամատակարարման և ջրահեռացման համակարգերի բարելավման աշխատանքներ։

 2021 թվականին «Գազպրոմ-Արմենիա» ՓԲԸ–ի կողմից իրականացվել են բնական գազի կենցաղային հաշվիչների և պաշտպանիչ արկղերի, ազդանշանային սարքերի և ինքնաշխատ վթարային անջատիչ կափյուրների ձեռք բերման և տեղադրման, գազամատակարարման գծերի վերատեղադրման, ընթացիկ վերանորոգման և ստորգետնյա գազատարների վթարային հատվածների վերատեղադրման 556,3 միլիոն դրամի աշխատանքներ։

 2021 թվականին իրականացվել է Իրան-Հայաստան երրորդ էլեկտրահաղորդման գծի և համապատասխան ենթակայանի նախագծում, մշակում, ձեռքբերում, մատակարարում և շինարարություն՝ 1 միլիարդ 992 միլիոն դրամ արժեքով:

 «Միջազգային էներգետիկ Կորպորացիա” ՓԲԸ-ի կողմից Գեղարքունիքի մարզում իրականացվել են սարքավորումների և շինությունների նորոգման 293,9 միլիոն դրամի աշխատանքներ:

 «ՀԷՑ» ՓԲԸ-ի սեփական և վարկային միջոցներով իրականացվել են շուրջ 1 միլիարդ 335 միլիոն դրամի ենթակայանների կառուցման և վերակառուցման, բաշխիչ պահարանների կառուցման և փոխարինման, բարձրավոլտ լարման անջատիչների և բաժանիչների փոխարինման ու տեղակայման, էլեկտրաէներգիայի հաշվառման և հսկման ավտոմատացման համակարգերի ներդրման և այլ աշխատանքներ:

Իրականացվել է էլեկտրական սարքավորումների և օդային գծերի շահագործման ու նորոգման բարելավմանն ուղղված 2,7 միլիոն դրամի աշխատանքներ։

 Հայաստանի վերականգնվող էներգետիկայի և էներգախնայողության հիմադրամի կողմից իրականացվել է 8,1 միլիոն դրամի աշխատանքներ։

**Ճանապարհաշինության ոլորտում** ՀՀ տարածքային կառավարման և ենթակառուցվածքների նախարարության պատվիրատվությամբ ՀՀ պետական բյուջեի միջոցների հաշվին մարզում իրականացվել են թվով 9 ճանապարհների հիմնանորոգման և միջին նորոգման ծրագրեր: Այս ծրագրերով հիմնանորոգվել են 34,9 կմ տարբեր նշանակության ավտոճանապարհներ և 5 փլվածքներ, որոնց ընդհանուր ներդրումը կազմել է 3 միլիարդ 298.8 միլիոն դրամ:

Մարզի համայնքներում 2021 թվականին նախատեսված էր իրականացնել թվով 36 ճանապարհաշինական սուբվենցիոն ծրագրեր՝ 2 միլիարդ 791.3 միլիոն դրամ պայմանագրային արժեքով: Իրականացված սուբվենցիոն ծրագրերի արդյունքում 2021 թվականին հիմնանորոգվել է 30.8 կմ ճանապարհներ և փողոցներ, իսկ կատարված ներդրումը կազմել է 2 միլիարդ 87.6 միլիոն դրամ, որից պետական բյուջեի ներդրումը կազմել է 839 միլիոն , իսկ համայնքային ներդրումը՝ 1 միլիարդ 248.6 միլիոն դրամ:

 Համաշխարհային բանկի կենսական նշանակության ճանապարհային ցանցի բարելավման լրացուցիչ ծրագրով 2021 թվականին ավարտվել են Սևան-Գոմաձոր-Ցամաքաբերդ 5.3 կմ և Մ11-Ախպրաձոր 14.48 կմ մարզային նշանակության ավտոճանապարհների հիմնանորոգման աշխատանքները: Հիմնանորոգվել է 19.78 կմ ավտոճանապարհ, որից 3 կմ կոպճային ծածկով, իսկ կատարված ներդրումը կազմել է 2 միլիարդ 52.8 միլիոն դրամ:Ընդհանուր առմամբ՝ 2021 թվականին մարզում հիմնանորոգման և միջին նորոգման են ենթարկվել 85.5 կմ տարբեր նշանակության ճանապարհահատվածներ և փողոցներ և թվով 5 փլվածքներ, որոնց արդյունքում ներդրվել է 7 միլիարդ 439.2 միլիոն դրամ:

**Գյուղատնտեսության և բնապահպանության ոլորտում** հետևողական աշխատանքներ են տարվել համայնքներում՝ անասնաբուժասանիտարիայի և բուսասանիտարիայի միջոցառումները ժամանակին և պատշաճ կատարելու համար:

Հանրապետությունում գործող կարգի համաձայն՝ անասնաբուժական սպասարկման միջոցառումներ են իրականացվել 6 հիվանդությունների նկատմամբ, ինչպես նաև իրականացվել են սահմանված ախտորոշիչ հետազոտություններ: Միջոցառումների իրականացման համար ներդրվել է 198 միլիոն դրամ:

Մեթոդական և խորհրդատվական աշխատանքներ են տարվել մարզի ազգաբնակչության հետ ՀՀ կառավարության կողմից իրականացվող գյուղատնտեսական ոլորտին տրամադրվող սուբսիդավորված վարկերի տրամադրման գործում: Նշված ժամանակահատվածում շահառուներին տրամադրվել է 2124 միավոր վարկ՝ շուրջ 3.8 միլիարդ ՀՀ դրամի չափով:

«Գյուղատնտեսական ռեսուրսների կառավարման և մրցունակության» ծրագրի «Համայնքի արոտավայրերի և անասնապահության կառավարման համակարգ-2» բաղադրիչի շրջանակներում մարզի **12** սպառողական կոոպերատիվներ ձեռք են բերել գյուղատնտեսական տեխնիկա և գյուղգործիքներ։ Վեց համայնքների սպառողական կոոպերատիվներին տրամադրվել է 21 միավոր գյուղտեխնիկա` 287.6 միլիոն ՀՀ դրամ արժողությամբ և 150 միլիոն ՀՀ դրամի գյուղգործիքներ: Մարզի 6 բնակավայրերում իրականացվել է ջրագծերի, փարախների, ջրհավաք ավազանների և անասնապահի տնակի կառուցում՝ 232 միլիոն ՀՀ դրամ արժողությամբ:

2021 թվականի ընթացքում ֆինանսական վարձակալության լիզինգի պետական աջակցության ծրագրի շրջանակներում մարզում հաստատվել է 19 լիզինգային հայտ՝ շուրջ 150.4 միլիոն ՀՀ դրամի չափով: Ձեռք է բերվել 32 միավոր գյուղտեխնիկա, որից 14-ը՝ տրակտոր:

2021 թվականին մարզի համայնքներում տեղացած կարկտահարության հետևանքով հողօգտագործողների ցանքատարածություններին պատճառվել էր 1 միլիարդ 492 միլիոն 464 հազար դրամի վնաս:

2021 թվականին «Գեղարքունիք» ՋՕԸ- ի կողմից հողօգտագործողներին տրվել է 8 միլիոն 137 հազար մետր խորանարդ ջուր, տրված ջրի դիմաց հասույթը կազմել է՝ 89 միլիոն 507 հազար դրամ: «Գեղարքունիք» ՋՕԸ –ի հետ ամենօրյա համատեղ աշխատանքների արդյունքում հնարավոր է դարձել գանձել ոռոգման ջրի վարձավճարների շուրջ 92 տոկոսը, գանձման աշխատանքները ընթացքի մեջ են: Հավաքագրվել է 8303 հայտ, և ոռոգվել է 1956.8 հեկտար:

2021 թվականի ընթացքում պետական բյուջեի միջոցներով «Գեղարքունիք» ՋՕԸ-ի կողմից իրականացվել են ոռոգման համակարգերի վերանորոգման, առուների մաքրման և այլ աշխատանքներ՝ 22.2 մլն ՀՀ դրամի չափով:

2021թ. աշնանը ՀՀ Գեղարքունիքի մարզին հատկացված մկնանման կրծողների դեմ պայքարի համար 615.52 լիտր մկնասպան թունանյութերը/ 3.1 մլն ՀՀ դրամ/ մարզպետարանի կողմից ստացվել և բաշխվել է մարզի թվով 52 բնակավայրերի՝ 7694 հա տարածքում միջոցառումներ իրականացնելու համար:

Մարզի 57 համայնքներում 34000 հեկտարի վրա իրականացվել է գյուղատնտեսական մշակաբույսերի հիվանդություններով և վնասատուներով վարակվածության աստիճանի ուսումնասիրություն:

 2021 թվականին մարզի 81448 հա վարելահողերից ցանվել է 40445 հեկտար, որը կազմում է մարզի ընդհանուր վարելահողերի հիսուն տոկոսը։

**Բնապահպանության ոլորտում** տարեկան ծրագրով հաստատված 271 հեկտար ջրածածկ և ջրածածկման ենթակա անտառաշերտերի մաքրման աշխատանքները կապալառուի կողմից չեն իրականացվել: «Սևան ազգային պարկ»-ի միջոցներով պարկի Մարտունու մասնաճյուղի Վարդենիկ տեղամասում մաքրվել է շուրջ 2 հեկտար ջրածածկ տարածք:Սևանա լճի շրջակայքում հիմնվել են նոր անտառաշերտեր: «Սևան» ԱՊ Մարտունու մասնաճյուղի Մարտունի տեղամասի 2,8 հա տարածքում տնկվել է 5000 հատ բարդի, հանրային լողափի հարակից 0,1 հա տարածքում` 200 հատ սոճենի:Մարզի բոլոր համայնքների վարչական տարածքներում տնկվել են շուրջ 42100 հատ տնկիներ:

Գերմանիայի միջազգային համագործակցություն ընկերության և ՀՀ շրջակա միջավայրի նախարարության կողմից, ՀՀ Գեղարքունիքի մարզպետարանի հետ համագործակցությամբ, համատեղ իրականացվող «Գետերի ափամերձ տարածքների վերականգնում Հայաստանում» ՔՈՎԻԴ-19-ի արձագանքման ծրագրի շրջանակներում Գեղարքունիքի մարզի Կարճաղբյուր, Արգիճի, Մասրիկ, Գավառագետ գետերի ափամերձ հատվածներում տնկվել է 520000 ուռենու կտրոն, որի շրջանակներում ժամանակավոր աշխատանք են ստացելնշված գետերի հարակից բնակավայրերի 249 բնակիչներ: Նույն ծրագրի շրջանակում «Շրջակա միջավայրի կայունության աջակցման կենտրոն»ՀԿ-ի կողմից 2021թ․ աշնանը իրականացվել է ուռենու և բարդու կտրոնների տնկում Գեղարքունիքի մարզի Ծակքար, Արգիճի և Արծվանիստ գետերի ափամերձ հատվածներում։ Տնկման աշխատանքներին Ծովասար, Լիճք, Վերին Գետաշեն, Ներքին Գետաշեն, Մադինա, Գեղհովիտ և Արծվանիստ համայնքներից, մասնակցել են ավելի քան 202 բնակիչ։ Աշխատանքների ընթացքում տնկվել է շուրջ 401200 ուռենու և բարդու կտրոն։ ATP-ի կողմից Վերին Գետաշեն համայնքի վարչական տարածքում՝ Արգիճի գետի ափամերձ հատվածներում, տնկվել է 80000 ուռենու կտրոն։ Ծրագրի շրջանակներում մարզում 2021 թվականի ընթացքում տնկվել է շուրջ մեկ միլիոն հատ ուռենու և բարդու կտրոն: Սևանի իշխանի պաշարների վերականգնման ևձկնաբուծության զարգացման հիմնադրամի կողմից Կարճաղբյուր գետի ստորինհոսանքում գետ է բաց թողնվել 9.8 գրամ քաշով շուրջ 17000 հատ Գեղարքունիտեսակի մանրաձուկ: **Մ**արզային շաբաթօրյակի ևհանրապետական ծառատունկի ընթացքում մարզի բոլոր համայնքներում կատարվել են մաքրման և ծառատնկման աշխատանքներ: Տնկվել են շուրջ 33000 հատ տնկիներ, իսկ 2021 թվականի նոյեմբերի 14-ին կայացած ծառատունկի ընթացքում՝ 9100 տնկիներ: Նախկինում փաստագրված 138 աղբանոց-աղբակույտերից 109-ը փակվել են: Այժմմարզի տարածքում գործում են 29 օրինական աղբավայր: 2021 թվականի ապրիլի 14-ից ՀՀ Կոտայքի մարզի Հրազդան համայնքում, Կոտայքի և Գեղարքունիքի մարզերի կոշտ կենցաղային թափոնների կառավարման ծրագրի շրջանակներում, ընթանում են հանրապետությունում միակ սանիտարական աղբավայրի շինարարական աշխատանքները: Մարզպետարանն իր անմիջական մասնակցությունն է ունեցել Սևանա լճում սիգի ձվադրման ժամանակահատվածում ձկան որսի արգելման նպատակով համատեղ միջոցառումների ծրագրով նախատեսված միջոցառումների իրականացման աշխատանքներին:

**Կրթության ոլորտում** Գեղարքունիքի մարզում 2021 թվականին գործել են 124 հանրակրթական դպրոց, որից մարզային ենթակայության են 116, ՀՀ ԿԳՄՍ նախարարության ենթակայության՝ 8 դպրոց։ Մարզում ներառական կրթություն են իրականացրել 124 դպրոց՝ 220 աշակերտով:

Սևանի N3 հիմնական դպրոցում գործել է ռուսերեն ուսուցմամբ 4 դասարան` 37 աշակերտով:

2021-2022 ուսումնական տարում մարզի Գեղարքունիք և Վարսեր համայնքներում հիմնվել է 2 մանկապարտեզ: 2021 թվականին մարզում գործող 53 մանկապարտեզի 150 խմբում հաճախել են 3779 երեխա և 49 նախակրթարանի 68 խմբում՝ 1290 երեխա:

2021-2022 ուսումնական տարվա սկզբին աշակերտների թիվը մարզային ենթակայության դպրոցներում կազմել է 28877, որը նախորդ ուստարվա համեմատ ավել է եղել 698 աշակերտով: 2021-2022 ուստարում 1-ին դասարան են հաճախել 2899 աշակերտ, որը նախորդ ուստարվա համեմատ պակաս է 110 աշակերտով: 2020-2021 ուսումնական տարվա ավարտին 9-րդ դասարանում սովորել է 2374 աշակերտ, հիմնական կրթության վկայականներ է տրվել 2359 աշակերտի, որից 156 աշակերտի տրվել է գերազանցության նմուշի վկայական, իսկ 2203-ին` սովորական նմուշի վկայական:

2020-2021 ուսումնական տարվա ավարտին 12-րդ դասարանում սովորել են 1298 աշակերտ: Պետական ավարտական քննությունների արդյունքում՝ 12-րդ դասարան ավարտել և միջնակարգ կրթության ատեստատ են ստացել 1295 աշակերտ, որից 1-ը՝ Սարուխան գյուղի Հ. Խաչատրյանի անվան N3 միջնակարգ դպրոցի շրջանավարտ Դավիթ Համբարձումի Հունանյանը արժանացել է «Գերազանցության մեդալի» :

Ընդհանուր թվաքանակի մեջ 2021 թվականին մարզի հանրակրթական դպրոցների շրջանավարտների թիվը կազմել է 1705 աշակերտ, որոնցից ԲՈՒՀ-եր են ընդունվել 599 աշակերտ:

2020-2021 ուսումնական տարվա ՀՀ դպրոցականների առարկայական օլիմպիադաների հանրապետական փուլին մարզի երաշխավորված 72 աշակերտից մասնակցել են 71-ը, որոնցից 19-ը ստացել են դիպլոմ /1-ը՝ *1-ին կարգի*, 6-ը՝ *2-րդ կարգի*, 12-ը՝ *3-րդ կարգի/,* 9-ը` գովասանագիր, իսկ «ՆԶՊ» առարկայից ցուցաբերել են լավագույն ցուցանիշ:

2021 թվականին ատեստավորման միջոցով որակավորման 1-ին աստիճանի տարակարգ են ստացել 15 ուսուցիչ, իսկ 2-րդ աստիճանի՝ 2 ուսուցիչ: Մարզի հանրակրթական ուսումնական հաստատություններից ատեստավորվել են 590 ուսուցիչ: 2021 թվականի ընթացքում «Ֆինանսական կրթությունը դպրոցում» ծրագրի շրջանակում վերապատրաստվել են 419 ուսուցիչ: «Սեփական նախաձեռնությամբ (կամավոր) ատեստավորման համակարգի ներդրման փորձնական ծրագրով» ատեստավորվել են 28 ուսուցիչ:

 Առաջացած մանկավարժական թափուր տեղերը համալրվել են մրցութային կարգով, և 60 դպրոցում անցկացված մրցույթների արդյունքում նշանակվել է 103 ուսուցիչ:

«Դասավանդի՛ր, Հայաստան» կրթական հիմնադրամի հետ համագործակցության արդյունքում 2021-2022 ուսումնական տարում մարզ է գործուղվել 7 ուսուցիչ:

ՀՀ Գեղարքունիքի մարզպետի համապատասխան որոշմամբ հաստատվել են Գեղարքունիքի մարզային ենթակայության պետական հանրակրթական ուսումնական հաստատությունների կոլեգիալ կառավարման մարմինների` խորհուրդների առանձին և միացյալ կազմերը /116 դպրոցում կատարվել է 910 կառավարման խորհուրդի անդամների փոփոխություն և ընթացքում փոփոխվել են նաև նոր 36 անդամներ/:

Կորոնավիրուսի դեմ մարզի դպրոցների պատվաստված աշխատակիցների թիվը 2021 թվականի դեկտեմբեր ամսին կազմել է 95.94 %:

2021-2022 ուստարվա համար մարզկենտրոն է ներկրվել և, ըստ ներկայացրած հայտերի, դպրոցներին են բաշխվել 1-12-րդ դասարանների 60 անուն 88305 կտոր դասագիրք, ուսուցիչների ձեռնարկներ, ուսումնաօժանդակ գրականություն:

ՀՀ Գեղարքունիքի մարզային ենթակայության 17 դպրոցների 24 դասասենյակներ անվանակոչվել են Արցախյան պատերազմի 33 հերոսների անուններով:

2021 թվականի դեկտեմբերի 20-ի դրությամբ Արցախից Գեղարքունիքի մարզի կրթական գործընթացում ներգրավվել է 212 աշակերտ։

Մարզի հանրակրթական դպրոցներում, մշակութային օջախներում կազմակերպվել են Արցախյան պատերազմում զոհված զինծառայողների մեծարման ցերեկույթներ, հանդիպումներ նրանց հարազատների հետ:

ՀՀ կառավարության ֆինանսավորմամբ ՀՀ Գեղարքունիքի մարզի 113 դպրոցում իրականացվում է «Դպրոցական սնունդ» ծրագիրը, որտեղ ընդգրկված է մարզային ենթակայության 111 և ՀՀ ԿԳՄՍ նախարարության ենթակայության 2 դպրոց (Ծաղկունքի բաց դպրոց և Վարդենիկի կրթահամալիր): Ծրագրում ընդգրկված է շուրջ 11177 երեխա, որոնցից 1087-ը նախակրթարանների սաներ են:

Գեղարքունիքի մարզային ենթակայության 67 պետական ուսումնական հաստատություններում իրականացվել են ճաշարանների հիմնանորգման աշխատանքներ, ինչի արդյունքում արդեն 40 դպրոցներ ունեն ժամանակակից ստանդարտներին համապատասխան ճաշարաններ, իսկ 24-ի վերանորգումը կավարտվի առաջիկայում:

Համապատասխան աշխատանք է տարվել ջեռուցմանապահովման ուղղությամբ: 79 դպրոց օգտագործել է գազ ( այդ թվում՝ անհատական կաթսայատան միջոցով), 13-ը` էլեկտրաէներգիա, 17-ը՝ հեղուկ վառելանյութ և 7-ը վառելափայտ /բրիկետ/:

2021 թվականին մարզի հանրակրթական ուսումնական հաստատությունների գլխավոր մուտքի մոտ հաշմանդամություն ունեցող երեխաների համար կառուցվել են ևս **5** թեքահարթակներ:

Սևան քաղաքում հիմնվել է «Թումո» ստեղծարար տեղեկատվական կենտրոն։ Սևանից և հարակից համայնքներից տուփում գրանցվել են 694 սովորողներ, իսկ մարզում 2021 թվականի դեկտեմբեր ամսվա տվյալներով «Թումո» կենտրոնում գրանցված դպրոցականների թիվը հասնում է 1229-ի:

**Մշակույթի և սպորտի ոլորտում** Գավառի Լ.Քալանթարի անվան դրամատիկական թատրոնում 2021 թվականին կազմակերպված 43 ներկայացումներին ներկա է եղել շուրջ 9000 հանդիսատես: Թատերախումբը հյուրախաղերով հանդես է եկել Վանաձոր և Ճամբարակ համայնքներում:

Գեղարքունիքի երկրագիտական թանգարանի ֆեյսբուկյան էջով անցկացվել է էքսկուրս` թանգարանի տարբեր սրահներում: 2021 թվականին թանգարան են այցելել 2276 մարդ, այդ թվում` 839-ը դպրոցական, աբոնեմենտային ծրագրի շրջանակներում: Թանգարանային առարկաները համալրվել են 91-ով` հասնելով 9474-ի:

Մարզի գեղագիտական կրթություն իրականացնող ուսումնական հաստատություններում սովորում են 2649 երեխա: 13 երաժշտական և արվեստի դպրոցներ ընդգրկված են «Երաժշտական և արվեստի դպրոցներում ազգային, լարային, փողային նվագարանների ուսուցում» ծրագրում, որից օգտվել են 170 երեխա:

Արիության դասեր են անցկացվել Արցախյան պատերազմի մասնակիցների մասնակցությամբ:

Պետական և ազգային տոների կապակցությամբ կազմակերպվել են տարաբնույթ միջոցառումներ:

ԿԳՄՍ նախարարության ««Մենք ենք, մեր մարզը» խորագրով մանկապատանեկան մշակութային օրեր մայրաքաղաքում» ծրագրի շրջանակներում մարզի մշակութային հաստատություններ հաճախող 40 շնորհալի սաներ ներկայացրել են մարզի մշակույթը Երևանում:

ԿԳՄՍ նախարարության «Քույր դպրոցներ»» ծրագրի շրջանակներում մարզի երաժշտական դպրոցների միջև կազմակերպվել են փոխայցելություններ, ինչպես նաև անցկացվել են համատեղ համերգային ծրագրեր:

ՀՀ էկոնոմիկայի նախարարության Զբոսաշրջության կոմիտեի նախաձեռնությամբ Երևան քաղաքում անցկացված «ՀՀ մարզերի զբոսաշրջային ներուժը» ներկայացնող զբոսաշրջային միջոցառման շրջանակներում ներկայացվեցին նաև մարզի մշակութային գրավչությունները, այդ թվում՝ գորգահործություն, տիկնիկագործություն, ասեղնագործություն և կավագործություն:

ՀՀ Գեղարքունիքի մարզպետարանի «Միհր Վոյաժ», «Կէան կրթամշակութային կենտրոն» և «Հայ խոհարարական ավանդույթների պահպանման և զարգացման» ՀԿ-ի հետ համատեղ Ծովինար համայնքում առաջին անգամ անցկացվեց «ԹոնրաՏոն» փառատոնը:

Հայաստանի Հանրապետությունում Գերմանիայի Դաշնային Հանրապետության դեսպանատան և Գեղարքունիքի մարզպետարանի համագործակցության արդյունքում Գավառ և Լիճք համայնքներում կազմակերպվեց Գերմանիայի Թյուրինգիա քաղաքի արական «Արս Մուզիկա» երգչախմբի համերգը:

ՀՀ Գեղարքունիքի մարզի և Ֆրանսիայի Հանրապետության Իզերի դեպարտամենտալ խորհրդի միջև տարիներ ի վեր ձևավորված ապակենտրոնացված համագործակցության շրջանակներում Սևան և Գավառ համայնքներում Ֆրանսիական «Սաթե-Ատղը» թատերական միության նախաձեռնությամբ հանդիսատեսի դատին հանձնվեց «Սասնա Ծռեր» երաժշտական ներկայացումը:

Գավառ քաղաքում հանդես է եկել Երևան քաղաքի Կենտրոն վարչական շրջանի «Մանկապատանեկան ստեղծագործության և գեղագիտական դաստիարակության կենտրոնի» պոեզիայի թատրոնը:

Հուշարձանների և տեսարժան վայրերի միջազգային օրվա կապակցությամբ մարզի համայնքներում կազմակերպվել են հուշարձանների տարածքների սանմաքրման աշխատանքներ և այլ միջոցառումներ:

Ձմեռային մարզաձևերը և ազգային խաղերը մասսայականացնելու նպատակով մարզի համայնքներում անցկացվել է «Գեղարքունյաց ձմեռ-2021» մարզամշակութային մասսայական միջոցառումը, որին մասնակցել են շուրջ 10 հազար պատանիներ ու աղջիկներ:

«Ֆուտբոլը դպրոցներում» ծրագրի շրջանակներում Հայաստանի ֆուտբոլի ֆեդերացիայի հետ համատեղ կազմակերպվել է մինի ֆուտբոլի մարզային առաջնություն, որին մասնակցել են 38 պատանիների և աղջիկների թիմեր:

Պետական մարմինների աշխատողների միջև անցկացված հրաձգության հանրապետական մրցույթումՎարդենիսի համայնքապետարանի կանանց թիմը գրավել է երրորդ տեղը :

Մարզը ակտիվ մասնակցություն է ունեցել «ՀՀ Վարչապետի գավաթ» սիրողական հեծանվավազքի և վազքարշավի մասսայական մրցումներին:

Մարզի շնորհալի երեխաները, մարզիկները և թիմերը մասնակցել են տարբեր միջազգային և հանրապետական փառատոների, մրցաշարերի, առաջնությունների:

Կազմակերպվել է շախմատի, կրտսեր և ավագ տարիքի պատանիների բռնցքամարտի, բազկամարտի մարզային առաջնություններ, դպրոցականների շախմատի 15-րդ օլիմպիադայի, ԱԺ գավաթի խաղարկության համայնքային և մարզային փուլերը: ԱԺ խաղարկության հանրապետական փուլում ՀՀ Գեղարքունիքի մարզի հավաքական թիմը գրավել է երկրորդ տեղը:

 **Առողջապահության ոլորտում**  2021 թվականին աշխատանքները կազմակերպվել են գերծանրաբեռնված ժամանակացույցով, ինչը պայմանավորված է եղել Covid-19 համավարակով: Մարտունու և Սևանի բժշկական կենտրոններում ստեղծվել են կորոնավիրուսային հիվանդության բժշկական օգնության և սպասարկման հիվանդանոցային ծառայություններ մատուցող բաժանմունքներ, համապատասխանաբար` 70 և 30 մահճակալ հզորությամբ, կահավորված և հագեցված ժամանակակից բժշկական սարքավորումներով։ Առողջության առաջնային օղակի ծանրաբեռնված աշխատանքի արդյունքում և կորոնավիրուսային համավարակի (Covid-19) կանխարգելման, վերահսկման, բուժման և այլ համալիր միջոցառումների իրականացման հետևանքով մարզում արձանագրվել է կորոնավիրուսային հիվանդության նվազեցում: Պատվաստման գործընթացը բնակչության, տնտեսվարողներին և նրանց աշխատակիցներին առավել մատչելի և հասանելի դարձնելու համար ԱԱՊԿ օղակում ստեղծվել են շրջիկ և արտագնա պատվաստումային խմբեր, շաբաթ և կիրակի օրերին սահմանվել են հերթապահություններ, ինչի արդյունքում բարձրացվել է կորոնավիրուսային հիվանդության դեմ պատվաստումներում բնակչության ընդգրկվածությունը` ի նպաստ հիվանդացության ցուցանիշի նվազեցմանը։ 2021 թվականին մարզում կորոնավիրուսի դեմ պատվաստվել են 66.023 մարդ, որը կազմում է մարզի 18 տարեկան և բարձր բնակչության 39,43 տոկոսը։

 Գեղարքունիքի մազային ենթակայության առողջապահական հիմնարկներում հաշվառված 21 հաշմանդամ երեխաների՝ 20 խնամակալներով, տրամադրվել է պետության կողմից երաշխավորված անվճար բժշկական օգնության և սպասարկման շրջանակներում առողջարանային վերականգնողական բուժման ուղեգրեր։

Հաշվետու տարում մազային ենթակայության ծննդօգնություն իրականացնող առողջապահական հիմնարկներում գրանցվել է 1757 ծնունդ, որից 9-ը՝ զույգ, ծնվել է 1766 երեխա / 912 տղա , 854 աղջիկ/։

2021 թվականին մազային ենթակայության առողջապահական հիմնարկների ֆինանսավորումը և կատարողականը կազմել է 3 միլիարդ 651 միլիոն 187 հազար դրամ, իսկ վճարովի ծառայությունները կազմել են 706 միլիոն 493,1 հազար դրամ։ 2021 թվականի ընթացքում Երևանի Մխիթար Հերացու անվան պետական բժշկական համալսարանի բազաներում մասնագիտական վերապատրաստում են անցել 58 բժիշկ և 105 բուժքույր։ Մարզի բուժաշխատողները շարունակաբար մասնակցել են ՀՀ առողջապահության նախարարության «Ակադեմիկոս Ս. Ավդալբեկյանի անվան առողջապահության ազգային ինստիտուտ» ՓԲԸ-ի և ՀՀ առողջապահության նախարարության «Հիվանդությունների վերահսկման և կանխարգելման ազգային կենտրոն» ՊՈԱԿ-ի կողմից իրականացվող կորոնավիրուսի բուժման և կանխարգելմանն ուղղված և այլ թեմաներով դասընթացներին և տելեկոնֆերանսներին:

 2021 թվականի ընթացքում «Գավառի ԲԿ» ՓԲԸ-ում կատարվել են հսկայածավալ շինարարական աշխատանքներ։ Բարեկարգվել է «Գավառի ԲԿ» ՓԲԸ-ի շենքի արտաքին տեսքը, ասֆալտապատվել է բակը, ամբողջապես միացվել է արտաքին լուսավորության ցանցը։ Իրականացվել է ներքին հարդարման աշխատանքներ։ Շտապ օգնության մեքենաների համար կառուցվել է ավտոկայանատեղ։ Կառուցվել է թափոնների հավաքման առանձին սենյակ, հեմոդիալիզի բաժանմունքի համար՝ առանձին լաբորատորիա և ջրերի մաքրման կայան։ Վերանորոգվել է շենքի արտաքին լուսավուրության ցանցը։ Թարմացվել է ինտերնետ կապը։ Բժշկական կենտրոնի բաժանմունքները վերազինվել են նոր գույքով ու տեխնիկայով, թարմացվել սպիտակեղենային պարագաներով։ ՀՀ առողջապահության նախարարության կողմից ընկերությունը համալրվել է շտապ օգնության «Մերսեդես» մակնիշի և «Լենդ Քրաուզեր» ամենագնաց ավտոմեքենաներով։ Բժշկական կենտրոնը համալրվել է բժիշկ մասնագետներով։ Ավելացել է ակնաբուժական, ուռոլոգիական, գինեկոպրոկտոլոգիական, գաստրոէնտերոլոգիական, ալերգոլոգիական, էնդոսկոպիկ, դիմածնոտային վիրաբուժության, մաշկային, դուպլեքս, ռևմատոլոգիական, լապորոսկոպիկ վիրաբուժական ծառայությունները։ Կենտրոնում այժմ կատարվում են իրենց տեսակով եզակի վիրահատություններ, որոնց գերակշիռ մասը կատարվում է լապորասկոպիկ եղանակով։ Ավելացել է հիվանդների դիմելիությունը և հոսքը բժշկական կենտրոն։ Կազմակերվել են նաև «Բաց դռների օրեր», որոնց ընթացքում սպասարկվել են շուրջ 1900 քաղաքացի: «Բաց դռների շրջանակներում» տարածաշրջանի բնակչությանը սպասարկելու նպատակով Երևանից հրավիրվել են բարձրակարգ մասնագետներ, կատարվել են նաև վիրահատություններ, այդ թվում լապորասկոպիկ վիրահատություններ։ Հատուկ «Բաց դռների օր» է կազմակերպվել նաև 44 օրյա պատերազմի ժամանակ զոհված և վիրավորված զինծառայողների ընտանիքների անդամների համար: «Գավառի ԲԿ» ՓԲԸ –ն սոցիոլոգիական հարցումների և փորձագիտական գնահատման արդյունքում որպես տարվա լավագույն մարզային բժշկական կենտրոն անվանակարգում արժանացել է **ՀՈՒՍՈ ԱՍՏՂ** և **ՈՐԱԿԻ ՆՇԱՆ** մրցանակների։

«Գավառի պոլիկլինիկա» ՊՓԲԸ-ն ձեռք է բերել վերջին սերնդի թվային սոնոգրաֆ՝ համալրված 3 տվիչներով։ Պոլիկլինիկայում վերանորոգվել և անցկացվել է ջեռուցման համակարգը և կահավորվել է առանձին մեկուսարանը:

«Սևանի ԲԿ» ՓԲԸ-ում մոնտաժվել է թթվածնի բարձր ճնշման կարգավորիչ։ Ընկերությունում պետական պատվերի շրջանակներում իրականացվել են գաստրոսկոպիա, էխոսրտագրության և դուպլեքս հետազոտություններ։

«Մարտունու ԲԿ» ՓԲԸ-ն ձեռք է բերել 40 մ/3 ժամ հզորությամբ թթվածնային ստացիոնար կայան, որը կապահովի մարզի բուժհիմնարկների պահանջարկը: Կենտրոնացված կարգով այն միացված է բժշկական կենտրոնի թթվածնի մատակարարման համակարգին և տեղադրված է նոր կապիտալ վերանորոգված մասնաշենքում։ «Մարտունու ԲԿ» ՓԲԸ-ի կատարվել են վերանորոգման աշխատանքներ էնդոսկոպիայի սենյակում: Բժշկական կենտրոնի կողմից ձեռք է բերվել վերջին սերնդի բազմաֆունկցիոնալ ռենտգեն սարք և Գերմանական արտադրության բազմապրոֆիլ էնդոսկոպիկ հետազոտության սարք։ Էնդոսկոպիկ սարքը ունի լապորոսկոպ, արթրոսկոպ, ինչպես նաև լիթոտրիպսիայի հնարավորություններ, որի շնորհիվ կենտրոնում իրականացվում են լապարասկոպիկ վիրահատություններ։ Ընկերությունում իրականացվում են ստամոքսաղիքային հիվանդությունների ախտորոշում, բուժում, ինչպես նաև կանխարգելիչ միջամտություններ: Իրականացված միջոցառումները նպաստում են ոչ միայն առողջապահական խնդիրների լուծմանը, այլև ունեն սոցիալական ուղղվածություն` առողջական խնդիրներնունեցող քաղաքացիներին ազատելով մայրաքաղաքում բուժում ստանալու հետ կապված լրացուցիչ ծախսերից: Շարունակվում են Մարտունու բժշկական կենտրոնի նոր շենքի կառուցման աշխատանքները։

 Կապված COVID-19 համաճարակի հետ՝ «Մարտունու ծննդատուն» ՊՓԲԸ-ում առանձնացվել է նոր ծնարան: Ամբողջովին վերակառուցվել է թափոնների պահպանման շղթան: Ձեռք են բերվել նոր սառնարաններ: Թարմացվել են բուժ գործիքները 20-30 տոկոսով: Ամբողջությամբ վերանորոգվել է լաբորատոր բաժանմունքը: Ձեռք է բերվել գերժամանակակից սարքավորումներ, ինչպես նաև բազմաֆունկցիոնալ մահճակալներ: Ձեռք է բերվել ժամանակակից մանրէազերծման սարքավորումներ:

«Վարդենիսի հիվանդանոց» ՊՓԲԸ-ում կատարվել են շինարարական աշխատանքներ` պատուհանների փոխում, ինտենսիվ թերապիայի և մանկական բաժանմունքի սենյակների վերանորոգում, վիրաբուժական բաժանմունքի միջանցքի և բակի լուսավորության փոխարինում LED լուսարձակներով, ջրամատակարարման և ջրահեռացման համակարգի մասնակի վերանորոգում, ռենտգեն ախտորոշիչ սենյակի և միջանցքի վերանորոգում, բակի ասֆալտապատում: Վերանորոգվել է վիրաբուժական բաժանմունքի վիրահատարանը:

2021 թվականին խնայած միջոցներով «Վարդենիսի պոլիկլինիկա» ՊՓԲԸ–ն ձեռք է բերել ջեռուցման կաթսա։ Պոլիկլինիկան և ԲՄԿ-ները հագեցվել են բժշկական սարքավորումներով, գրասենյակային գույքով և մանկական կշեռքներով։ Հագեցվել են պոլիկլինիկայի ակնաբույժի, քիթ–կոկորդ–ականջաբանի կաբինետները։ Ձեռք են բերվել նոր ժամանակակից լաբորատոր և դիագնոստիկ սարքավորումներ։ Վարդենիսի պոլիկլինիկա» ՊՓԲԸ-ի սրտաբանի և բժշկական առաքելության ղեկավար Պերճ Աբգարյանի հետ կնքվել է համաձայնագիր, որի արդյունքում սրտաբանին հանձնվել է ԷԽՈ սրտագրության ժամանակակից սարքավորում։ Ճապոնիայի միջազգային համագործակցության գործակալության կողմից տրամադրված փոքր դրամաշնորհային ծրագրի շրջանակներում ՀՀ միասնական սոցիալական ծառայության և «Երիտասարդություն հանուն փոփոխության» ՀԿ-ի հետ համագործակցության արդյունքում պոլիկլինիկան վերազինվել է ակնաբուժական «Ավտոռեֆրակտոմետր» ախտորոշիչ սարքով։ Այս ամենը մեծ ձեռքբերում է Վարդենիսի տարածաշրջանի ազգաբնակչության բժշկական օգնության և սպասարկման որակը բարձրացնելու համար` մատչելի դարձնելով ծառայությունների հասանելիությունը բնակչությանը: Արդյունքում ավելացել է հիվանդների դիմելիությունը և հոսքը դեպի «Վարդենիսի պոլիկլինիկա» ՊՓԲԸ։

«Ճամբարակի ԱԿ» ՓԲԸ-ին «Նոյան Տապան» բարեգործական հիմնադրամի կողմից նվիրաբերվել է շարժական վիրահատարան, իսկ բժշկական անձնակազմը համալրվել է նոր կադրերով**:**

«ՍարուխանԲԱ» ՊՈԱԿ-ը ամբուլատորիայի խնայված միջոցների հաշվին ձեռք է բերել գերձայնային ժամանակակից սոնոգրաֆ, որը թույլ է տալիս կատարել շարունակական, որակյալ և հասանելի բուժսպասարկում։ «Սարուխանի ԲԱ» ՊՈԱԿ-ը «Հայաստան Համահայկական հիմնադրամ»-ի կողմից ստացել է թվային ռենտգեն սարք։

 «Ձորագյուղի ԲԱ» ՊՈԱԿ-ում իրականացվել է շենքի տանիքի մասնակի վերանորոգում և ձեռք է բերվել ջեռուցման կաթսա։

 «Ծովագյուղի ԱԱՊԿ» ՊՈԱԿ-ում իրականացվել է շենքի առաջին հարկի մասնակի վերանորոգման աշխատանքներ, դռների տեղադրում, մուտքի ծածկատանիքի վերանորոգում։

«Ներքին Գետաշենի ԲԱ» ՊՈԱԿ-ում իրականացվել է շենքի մասնակի վերանորոգում, մասնավորպես` փոխվել են փայտի դռները մետաղապլաստե դռներով և ձեռք է բերվել գրասենյակային գույք։

Մասնակի վերանորոգման աշխատանքներ են իրականացվել նաև«Աստղաձորի ԱԱՊԿ» ՊՈԱԿ–ում։

«Ծովինարի ԲԱ ՊՈԱԿ–ի կողմից ձեռք է բերվել գրասենյակային գույք։ Կատարվել է ամբուլատորիայի տարածքի ասֆալտապատում համայնքապետարանի միջոցներով:

Գեղարքունիքի մարզի բուժամբուլատորիաների և բուժկետերի աջակցման ծրագրի շրջանակներում «Բժշկական օգնություն և զարգացում» ասոցիացիայի կողմից Ֆրանսիայի Հանրապետության Իզերի եւ Հայաստանի Հանրապետության Գեղարքունիքի մարզերի միջեւ հաստատված համագործակցության շրջանակներում առողջապահական հիմնարկներին տրամադրվել են տոնոմետրեր և ֆանենդասկոպներ։ ԷՍԳ–ի նոր սարքեր են տրամադրվել «Գավառի ԲԿ», «Մարտունու ԲԿ» ՓԲԸ–ներին, «Կարմիրգյուղի ԲԱ», «Գանձակի ԱԱՊԿ», «Ն.Գետաշենի ԲԱ», «Վաղաշենի ԱԱՊԿ», «Ձորագյուղի ԲԱ», «Զոլաքարի ԲԱ» ՊՈԱԿ–ներին։ Նույն ծրագրի շրջանակներում «Գանձակի ԱԱՊԿ» ՊՈԱԿ-ում տեղադրվել են նոր պատուհաններ, իսկ «Կարմիրգյուղի ԲԱ ՊՈԱԿ-ում կատարվել են ամբուլատորիայի կապիտալ վերանորոգման աշխատանքներ:

2021 թվականից գործում են «Ջինիշյան» հիշատակի հիմնադրամի ծրագրով հիմնադրված Սևանի մանկական վերականգնողական կենտրոնը և «Վորլդ Վիժն Ինթերնեյշնլ» միջազգային բարեգործական կազմակերպության ծրագրով հիմնադրված «Նավակ» երեխայի և ընտանիքի զարգացման Ճամբարակի համայնքային կենտրոնը, որոնք մատուցում են լոգոպեդի, հոգեբանի, ֆիզիոթերապևտի, Արտ-թերապիայի, Էրգոթերապիայի ծառայություններ։

 **Սոցիալական ապահովության ոլորտում** ուսումնասիրվել է մարզի սոցիալական ընդհանուր վիճակը, կատարվել է սոցիալական աջակցության կարիք ունեցող բնակչության հաշվառում: Ուսումնասիրվել և քննարկվել են քաղաքացիների ավելի քան 2750 դիմում-բողոքներ, 680 գրություններ: Սահմանված ժամկետներում կազմվել և ներկայացվել են պատասխան գրություններ, հաշվետվություններ, տարբեր նախարարությունների կողմից պահանջվող տեղեկատվություններ, կարիքավոր ընտանիքներին տրամադրվել է դրամական օգնություն:

Մարզի հինգ զոհված զինծառայողների ընտանիքների բնակարանային պայմանների բարելավման համար տվել է դրական եզրակացություն՝ բնակարանի գնման վկայագիր տրամադրելու վերաբերյալ, իսկ 2021թ. 1-ին կիսամյակի ընթացքում նման եղրակացություն տրվել է երկու ընտանիքի :

ՀՀ Գեղարքունիքի մարզպետարանի կողմից ՀՀ պաշտպանության նախարարության սոց. վարչություն է ներկայացվել թվով 64 զոհված և հաշմանդամության կարգ ունեցող զինծառայողների գործ՝ փոխհատուցում ստանալու համար:

 Տարեցների միջազգային օրվա կապակցությամբ ՀՀ Գեղարքունիքի մարզպետի կողմից մարզի 100 և ավելի տարեկան 5 կենսաթոշակառուների հատկացվել են նվերներ՝ դրամի տեսքով:

 Հայրենական մեծ պատերազմի մասնակից երկու վետերաններին ծննդյան հարյուրամյա տարեդարձը նշելու կապակցությամբ Գեղարքունիքի մարզպետի կողմից տրամադրվել է ֆինանասական օգնություն:

 2021թ. ընթացքում ՀՀ Գեղարքունիքի մարզպետի կողմից Արցախյան 44-օրյա պատերազմի ընթացքում անհայտ կորած զինծառայողների, ինչպես նաև զոհված, վիրավորում և հաշմանդամություն ստացած զինծառայողների, Արցախից տեղահանված, ինչպես նաև սոցիալապես անապահով խմբերում գտնվող ընտանիքների հատկացվել է միանվագ դրամական օգնություն։ Միաժամանակ, համագործակցելով հասարակական, բարեգործական կազմակերպությունների, հիմնադրամների և բարերարների հետ՝ իրականացվել է պարենային աջակցության ծրագրեր: Արդյունքում՝ Արցախից տեղահանված շուրջ 330 ընտանիքներ, ՀՀ Գեղարքունիքի մարզից հաշմանդամություն և վիրավորում ստացած շուրջ 580 անձինք և սոցիալապես անապահով, ռիսկային խմբերում գտնվող շորջ 280 ընտանիքների տրամադրվել է աջակցություն՝ սննդամթերքի, հագուստի, տնտեսական ապրանքների և հիգիենիկ պարագաների փաթեթների տեսքով:

 2021 թվականի ամառային ամիսներին պետբյուջեի հաշվին մարզի 300 առավել անապահով, զոհված և վիրավոր ազատամարտիկների, ծնողազուրկ և բազմազավակ ընտանիքների 7-13 տարեկան երեխաներ անվճար կարգով մեկնել են Հանքավանի «Հասմիկ» մանկական ամառային հանգստյան ճամբար:

**ՏԻ և ՀԳՄՀ ոլորտում**  2021 թվականին ուսումնասիրվել, համակարգվել և պատասխանել է 937 պաշտոնական գրության և դիմում-բողոքների: Տարվել են աշխատանքներ համայնքապետարանների աշխատակիցների՝ նախկին տարիներին կուտակված արձակուրդի պարտքերը մարելու ուղղությամբ։ Գեղարքունիքի մարզի 23 համայնքներում իրականացվել է իրավական և մասնագիտական հսկողություն: Հաշվետու ժամանակահատվածում հայտարարվել են համայնքային ծառայողների 52 մրցույթներ, պաշտոնի են նշանակվել 34 համայնքային ծառայողներ։2021 թվականին հայտարարվել են 12 ՀՈԱԿ-ների տնօրենների մրցույթներ և նշանակվել են 9 տնօրեններ։ **Մ**արզի 16 համայնքներում անցկացվել են 65 համայնքային ծառայողների ատեստավորումներ։ **Վ**երապատրաստվել են 100 ավագանիների անդամներ և համայնքների ղեկավարներ, 140 համայնքային ծառայողներ։

 Ծավալուն խորհրդատվական, կազմակերպչական, բացատրական աջակցություն է ցուցաբերվել համայնքների միավորման գործընթացին և ապահովել բարեփոխումների հրապարակայնությունը ԶԼՄ-ների միջոցով։

 2021 թվականի դեկտեմբերի 5-ի ՏԻՄ ընտրություններն անցել են կազմակերպված, օրենքի շրջանակներում, առանց խախտումների եւ լուրջ միջադեպերի: Առաջին անգամ մարզում ՏԻՄ ընտրություններն անցել են համամասնական ընտրակարգով։ Աջակցությունը և մասնակցությունն է ցուցաբերվել ընթացող զորակոչային միջոցառումներին։

 Մարզային ՔՊ ծառայությունների շտաբի պետերի հետ անցկացվել է հրամանատարական պատրաստության պա­րապ­մունքներ։Մարզի համայնքներում աշխատանքներ են իրականացվել աղբահանության գործընթացի ակտիվացման և վարձավճարների գանձման նպատակով։ 2021 թվականին աղբահանությունն իրականացվել է մարզի 40 համայնքներում և 12 համայնքներում՝ սեզոնային, մնացած համայնքներում չի իրականացվում աշխարհագրական դիրքի և բնակչության փոքր թվակազմի պատճառով։

Մարզի համայնքներին առաջարկվել է մշակել և արտակարգ իրավիճակների նախարարության փրկարար ծառայության մարզային փրկարարական վարչության հետ համաձայնեցնելով կազմել համայնքների աղետների ռիսկերի կառավարման պլանները։ Ամառվա ընթացքում ոստիկունության և արտակարգ իրավիճակների նախարարության փրկարար ծառայության մարզային փրկարարական վարչության աշխատակիցների միջոցով ուժեղացված ծառայություն է իրականացվել Սևանա լճում և ափամերձ գոտիներում։ Տարբեր ոլորտների 55 մասնագետներ վերապատրաստվել են արտակարգ իրավիճակների նախարարության ճգնաժամային կառավարման ակադեմիայում:

 Իրականացվել է համայնքի ղեկավարի և ավագանու գործունեության հրապարակայնության ապահովման վերահսկում:

**Դիմումների, առաջարկությունների, բողոքների և քաղաքացիների ընդունելության ոլորտում**  ՀՀ Գեղարքունիքի մարզպետարանում քաղաքացիներից ստացված առաջարկությունների, դիմումների և բողոքների թիվը կազմել է 3002, որից 229-ը վերահասցեագրված է եղել ՀՀ Վարչապետի աշխատակազմից:

 ՀՀ Գեղարքունիքի մարզպետի, մարզպետի տեղակալի, մարզպետարանի գլխավոր քարտուղարի, գլխավոր քարտուղարի տեղակալի և ստորաբաժանումների ղեկավարների կողմից մարզպետարանում և Մարտունու, Սևանի, Վարդենիսի ու Ճամբարակի համայնքապետարաններում կատարվել Է 688 քաղաքացիների ընդունելություն, որից 358-ը՝ ՀՀ Գեղարքունիքի մարզպետի կողմից:

 Յուրաքանչյուր ամիս ՀՀ Վարչապետի աշխատակազմ և լիազոր պետական մարմին է ուղարկվել տեղեկատվություն քաղաքացիների ընդունելության, քաղաքացիներից ստացված առաջարկությունների, դիմումների ու բողոքների թվի, դրանց բնույթի և ընթացքի մասին:

 ՀՀ Գեղարքունիքի մարզպետարան է մուտքագրվել 24427 փաստաթուղթ, ելից է արվել 9444 փաստաթուղթ և գրանցվել է 4659 ներքին փաստաթուղթ:

ՀՀ Գեղարքունիքի մարզպետն ընդունել է 734 անհատական որոշում: Յուրաքանչյուր ամիս լիազոր պետական մարմին է ուղարկվել ՀՀ Գեղարքունիքի մարզպետի ընդունած իրավական ակտերի պատճենները: Արձանագրվել ու ՀՀ Գեղարքունիքի մարզպետի ստորագրման է ներկայացվել ՀՀ Գեղարքունիքի մարզի խորհրդի 2 նիստերի և ՀՀ Գեղարքունիքի մարզպետի մոտ կայացած 9 խորհրդակցությունների արձանագրությունները: Գրանցվել է թեժ գծով ստացված 15 հեռախոսազանգ:

 Իրականացվել է մարզպետարանի վարչական շենքի պահպանության, շահագործման ու սանիտարական մաքրման**,** կապի, էլեկտրամատակարարման, ջրամատակարարման, ջրահեռացման, ջեռուցման համակարգերի, տեխնիկական ու տրանսպորտային միջոցների պահպանության, մարզպետարանին ամրացված գույքի նպատակային օգտագործման աշխատանքների կազմակերպումը:

**Իրավաբանական ոլորտում** հաշվետու ժամանակահատվածում մուտքագրվել է 72 քաղաքացու գրավոր դիմում, տրամադրվել է 47 խորհրդատվություն և ուղղորդում, կատարվել է համայնքների ավագանիների թվով 1654 որոշումների իրավական փորձաքննություն, որից 3 որոշում համապատասխան պարզաբանմամբ վերադարձվել է տվյալ համայնք:Պատասխանվել է բաժին մուտքագրված թվով 8 քննչական և թվով 8 փաստաբանական հարցման:Իրավաբանական բաժինը ՀՀ Գեղարքունիքի մարզի առաջին ատյանի ընդհանուր իրավասության և ՀՀ վարչական դատարաններում 6 անգամ հանդես է եկել որպես պատասխանողի ներկայացուցիչ:

***Զարգացման ծրագրերի և զբոսաշրջության ոլորտում***  ՀՀ Գեղարքունիքի մարզի 2017-2025 թվականների զարգացման ռազմավարության հիման վրա մշակվել է ՀՀ Գեղարքունիքի մարզի 2021 թվականի գործունեության ծրագիրը (ՏԱՊ), և նախատեսված միջոցառումների ֆինանսավորումը կազմել է 57 միլիարդ 127 միլիոն 997 հազար 900 ՀՀ դրամ։ 2021 թվականի գործունեության ծրագրի (ՏԱՊ) հիման վրա կազմվել է 2021 թվականի տարեկան մոնիտորինգի հաշվետվությունը, որի արդյունքում 2021 թվականին բոլոր ոլորտներում իրականացված միջոցառումների ֆինանսավորումը փաստացի կազմել է 34 միլիարդ 909 միլիոն 928 հազար 100 դրամ, որի արդյունքում ստեղծվել է շուրջ 1282 աշխատատեղ:

2021 թվականին հավանության են արժանացել մարզի համայնքների կողմից ներկայացված տնտեսական և սոցիալական ենթակառուցվածքների զարգացմանն ուղղված թվով 136 սուբվենցիոն ծրագրեր: Ներկայացված ծրագրերից միջգերատեսչական հանձնաժողովի կողմից հաստատվել են 115 ծրագիր, որոնց նախնական արժեքը կազմում է շուրջ 7 միլիարդ դրամ։

Հավաքագրվել և համապատասխան գերատեսչություններ է ներկայացվել ՀՀ Գեղարքունիքի մարզի համայնքներում զբոսաշրջության զարգացմանն ուղղված ծրագրային առաջարկներ: Ներդրումային–գործարար ծրագրերի պետական հարթակում տեղադրելու նպատակով ներկայացվել են գործարար ծրագրային փաթեթներ:

**ՀՀ Գեղարքունիք մարզպետարանի և Ֆրանսիայի Իզերի դեպարտամենտի միջև վերակնքված**  ապակենտրոնացված համագործակցության 2019-2021 թվականների պայմանագրի շրջանակներում իրականացվել են ծրագրեր առողջապահության և ֆրանսերենի լեզվի ուսուցման ոլորտներում։ Ապակենտրոնացված համագործակացության շրջանակներում մարզի առողջապահության ոլորտում իրականացվել են շինարարական աշխատանքներ, մի շարք բուժամբուլատորիաների տրամադրվել են շարժական էլեկտրասրտագրության սարքեր և ճնշաչափեր: Նույն համագործակցության շրջանակներում կազմակերպվել և ընթացքի մեջ են հեռահար ֆրանսախոսության դասընթացները և մշակութային միջոցառումները, ինչպես նաև զբոսաշրջության ոլորտում հայտարարվել է «Սովորում եմ քայլարշավային մասնագիտություն» 40-օրյա դասընթացը:

ՌԴ Սարատովի նահանգի կառավարության և ՀՀ Գեղարքունիքի մարզպետարանի աշխատակազմի միջև պայմանավորվածություն էր ձեռքբերվել՝ առևտրատնտեսական, գիտատեխնիկական, բնապահպանական և այլ ոլորտներում միջազգային և արտաքին տնտեսական կապերի իրագործման մասին» համաձայնագիր կնքելու վերաբերյալ, սակայն հանրապետությունում բռնկված պանդեմիայի և ռազմական դրությամբ պայմանավորված միջոցառումներ չեն իրականացվել:

ՌԴ Օմսկի նահանգապետի հրավերով ՀՀ Գեղարքունիքի մարզպետը 2022 թվականի հունվարի 19-ից 21-ը պաշտոնական այցով եղել է ՌԴ Օմսկի մարզում։ Կողմերի միջեւ պայմանավորվածություն է ձեռք բերվել՝ դեռևս 2016 թ. ՀՀ Գեղարքունիքի մարզպետարանի և Օմսկի մարզի կառավարության միջև ստորագրված առևտրատնտեսական, գիտատեխնիկական և սոցիալական ոլորտներում համագործակցության համաձայնագրի շրջանակներում իրականացնել համայնքների զարգացում և բարեկամության հաստատում :

***Հողաշինարարության և հողօգտագործման բնագավառում*** 2021թվականին մարզի համայնքներում վարձակալության են տրամադրվել 66.5 հազար հա համայնքային և պետական սեփականություն հանդիսացող հողամասեր: 2022 թ. հունվարի 1-ի դրությամբ հաշվարկված 215.9 միլիոն դրամ վարձավճարի դիմաց գանձվել և մուտքագրվել է 195 միլիոն դրամ վարձավճար: Վարձավճարների մեկնարկային գները սահմանվել են զուտ եկամուտի 16-20 տոկոսի չափով: Մարզի 6 համայնքներում օտարվել է 128.76 հա՝ 206 միավոր հողակտոր: Համայնքների բյուջեներ է մուտքագրվել 141.16 միլիոն դրամ, իսկ պետական բյուջե՝ 9 միլիոն. դրամ: 18 միավոր հողակտոր օտարվել է սահմանված կադաստրային արժեքի 50-100 տոկոսի գնով, իսկ մնացած 188 միավորը՝ կադաստրային արժեքի 100 տոկոսից բարձր գնով:

Վարչական վերհսկողության ծրագրով հաշվետու տարում նախատեսված էր մարզի 23 համայնքներում կատարվել ուսումնասիրություններ պետական և համայնքային սեփականության հողամասերի տրամադրման, հետ վերցնելու օրինականության ապահովման ուղղությամբ: Ուսումնասիրությունների արդյունքները քննարկվել են մարզպետի խորհրդակցություններում և մարզխորհրդի նիստերում: Համայնքների ղեկավարներին տրվել են պարտադիր կատարման ցուցումներ՝ արձանագրված թերությունները վերացնելու համար:

 Միջգերատեսչական հանձնաժողովի քննարկմանն են ներկայացվել բնակավայրերի գլխավոր հատակագծերի և հողերի օգտագործման ժամանակավոր սխեմաների փոփոխության 23 առաջարկներ: Միջգերատեսչական հանձնաժողովի կողմից ստացվել են 23 դրական եզրակացություններ: Սահմանված կարգով փոխվել են արտադրական օբյեկտների և ֆոտովոլտային արևային կայանների կառուցման համար անհրաժեշտ հողամասերի նպատակային նշանակությունները: Քաղաքացիների և իրավաբանական անձանց կողմից 65.7 հա հողամասերի նպատակային նշանակությունների փոփոխման արդյունքում կադաստրային արժեքների տարբերություններ են մուծվել 46.7 միլիոն դրամի չափով:

 **Ընտանիքի, կանանց և երեխաների իրավունքների պաշտպանության ոլորտում** մարզի համայնքների խնամակալության և հոգաբարձության մարմինների հետ համագործակցությամբ քննարկվել են իրավախախտ, կոնֆլիկտային խնդիրներ ունեցող ընտանիքների հարցերը, հայտնաբերել և հաշվառել է առանց ծնողական խնամքի մնացած 5 երեխա: Մարզում հաշվառված և մուտքագրված է կյանքի դժվարին իրավիճակներում հայտնված 964 երեխա, 122 երեխայի տրվել են վկայագրեր՝ իրենց կրթությունը շարունակելու ներառական կրթությամբ:

Գավառի մանկատանը խնամվում են 56 երեխաներ, 2 երեխաներ մանկատնից վերադարձել են կենսաբանական ընտանիքներ, հաշվառվել է 15 անչափահաս իրավախախտ երեխա: Կենտրոնացված հաշվառման են վերցվել որպես որդեգրման ենթակա՝ 2, իսկ որպես որդեգրել ցանկացող՝ 5 անձ: Կազմվել է Գեղարքունիքի մարզում երեխայի իրավունքների պաշտպանության, ինչպես նաև կանանց և տղամարդկանց հավասար հնարավորությունների ապահովման քաղաքականության իրականացման 2017-2021 թվականների ռազմավարական ծրագրերի իրականացման միջոցառումների պլանը:

 ՀՀ Գեղարքունիքի մարզում հաշվառված է երեք խնամատար ընտանիք, որից երկուսը արդեն իրականացնում են խնամատարություն. ընտանիքներից մեկում խնամվում են երեք, մյուսում՝ չորս երեխաներ:

 **Անձնակազմի կառավարման ոլորտում** ՀՀ Գեղարքունիքի մարզպետարանի ենթակայության տակ գտնվող առողջապահական հիմնարկների տնօրենների թափուր պաշտոնը զբաղեցնելու համար հայտարարվել է 30 մրցույթ, որից կայացել է 8 մրցույթ։ Մնացած 22 մրցույթները չեն կայացել դիմորդ չլինելու պատճառով:ՀՀ Գեղարքունիքի մարզպետարանի ենթակայության տակ գտնվող առողջապահական հիմնարկների տնօրենների հետ կնքվել է 7 աշխատանքային պայմանագիր:

 ՀՀ Գեղարքունիքի մարզպետարանի ենթակայության տակ գտնվող **պետական հանրակրթական ուսումնական հաստատություն պետական ոչ առևտրային կազմակերպությունների**տնօրենների հետ կնքվել է 35 աշխատանքային պայմանագիր:

«ՀՀ Գեղարքունիքի մարզի Լ.Քալանթարի անվան դրամատիկական թատրոն» ՊՈԱԿ տնօրենի հետ կնքվել է 1 ժամկետային աշխատանքային պայմանագիր:

**Տեղեկատվության եւ հասարակայնության հետ կապերի ոլորտում** 2021 թվականի ընթացքում Գեղարքունիքի մարզպետի, մարզպետարանի, մարզային ենթակայության կառույցների, մարզի համայնքների գործունեության հրապարակայնությունն ու թափանցիկությունը իրականացվել է Գեղարքունիքի մարզպետարանի պաշտոնական կայքի, մարզպետարանի ֆեյսբուքյան պաշտոնական էջի, մարզային «Գեղամա աշխարհ» և «Սևան» թերթերի, մարզի տարածքում գործող հեռուստաընկերությունների, հանրային հեռուստաընկերության «Լուրեր» լրատվական ծրագրի և «Արմենպրես» լրատվական գործակալության միջոցով: Լուսաբանվել են Գեղարքունիքի մարզպետի աշխատանքային այցերը, մարզպետի կողմից անցկացրած աշխատանքային խորհրդակցություններն ու հանդիպումները՝ պետական կառավարման, տեղական ինքնակառավարման մարմինների, միջազգային կազմակերպությունների ներկայացուցիչների հետ: Գեղարքունիքի մարզպետարանի պաշտոնական կայքի համապատասխան բաժիններում իրականացվել են ամենօրյա թարմացումներ, հրապարակվել են Գեղարքունիքի մարզպետի և մարզի համայնքների ավագանիների կողմից ընդունած որոշումները: Հաշվետու ժամանակահատվածում աշխատանքներ են իրականացվել կայքի «Հարցումների վիճակագրություն» բաժնում, որտեղ հրապարակվել են ԶԼՄ-ների, առանձին կազմակերպությունների, իրավաբանական և ֆիզիկական անձանց կողմից մարզպետարան ուղղված հարցումները և մարզպետարանի կողմից այդ հարցումներին տրված պատասխանները: Ամենօրյա թարմացումներ են իրականացվել նաև մարզպետարանի Ֆեյսբուքյան էջում, որտեղ ավելացել է նաև առցանց հարցումների թիվը։ Արված բոլոր հարցումներին մարզպետարանի համապատասխան ստորաբաժանումների կողմից տրվել են համարժեք պատասխաններ: Մարզպետարանի պաշտոնական կայքի և ֆեյսբուքյան էջի միջոցով 2021 թվականի ընթացքում շարունակվել են լուսաբանվել ՀՀ կառավարության կողմից մարզում իրականացվող սուբվենցիոն ծրագրերի ընթացքը, մարզային ենթակայության կառույցներում թափուր պաշտոնների վերաբերյալ հանրային իրազեկման աշխատանքները, համավարակի դեմ պատվաստումներին ուղղված միջոցառումների ընթացքը, մարզպետի կողմից կատարած քաղաքացիների ընդունելության արդյունքները: Հաշվետու ժամանակահատվածում Գեղարքունիքի մարզպետարանի պաշտոնական կայքով և ֆեյսբուքյան էջով հրապարակվել է ավելի քան 400 տեղեկատվական բնույթի նյութեր: Լույս է տեսել մարզային «Գեղամա աշխարհ» թերթի 32 համար, իսկ «Արմենպրես» լրատվական գործակալության միջոցով թողարկվել է մարզի կենսագործունեությանն առնչվող մոտ 500 լրատվական նյութ:

**Զորահավաքային նախապատրաստության ոլորտում** համայնքների ղեկավարների և ենթակա կազմակերպությունների հետ աշխատանքներ են տարվել զինկոմիսարիատների հետ կապը ակտիվացնելու ուղղությամբ, զինապարտների հաշվառման գործընթացը ըստ պատշաճի կազմակերպելու համար։ Հաճախակի են դարձել մարզպետի և մարզպետարանի աշխատակիցների այցելությունները մարզի զինվորական հաստատություններ, հետպատերազմյան իրավիճակով պայմանավորված համագործակցությունն ու փոխադարձ օժանդակությունը հասել է արդյունավետության նոր աստիճանի: Կազմվել և հաստատվել են ՀՀ ՊՆ Զ և ԶՀԾ Գեղարքունիքի մարզային ստորաբաժանման կողմից իրականացման ենթակա զորահավաքային միջոցառումների ծրագրերը: Մարզի զինվորական կոմիսարիատների հետ սահմանված կարգով իրականացվել են մարզպետարանի և ենթակա կազմակերպությունների աշխատակիցների ամրագրման և աշխատող պահեստազորայինների հաշվառման աշխատանքները: Անցկացվել է մարզային զորակոչային հանձնաժողովի 9 նիստ, կազմակերպվել են պարտադիր ժամկետային զորակոչերի նախապատրաստման և անցկացման աշխատանքները: 2021 թվականի զորակոչերի առաջադրանքները կատարվել են:

Մարզպետարանի կողմից նյութական աջակցություն է տրվել Գեղարքունիքի մարզի սահմանագծի հենակետերին՝ օպերատիվ սարքավորմանն ու կահավորմանն ուղղված աշխատանքներ կատարելու համար:Մարզպետի կողմից պարբերաբար ֆինանսական օգնություն է տրամադրվել հայ-ադրբեջանական հակամարտության ընթացքում անհետ կորած զինծառայողների և պատերազմի մասնակիցների ընտանիքներին:Արցախի և ՀՀ նախագահների կողմից զոհված կամ վիրավոր հայորդիներին տրված խրախուսական մեդալները ընտանիքներին հանձնվել են մարզպետի կամ մարզպետարանի այլ պաշտոնյաների մասնակցությամբ:Պաշտպանության բնագավառի իրավական ակտերի և համայնքի ղեկավարի լիազորությունների կատարումն ուսումնասիրելու նպատակով մարզի մի շարք համայնքներում իրականացվել են վարչական վերահսկողության աշխատանքներ:Մշակվել և հաստատվել է Գեղարքունիքի մարզպետարանի աշխատանքային ռեժիմների փոխադրման ներքին պլանը:Մարզպետարանի աշխատակազմի ներգրավմամբ անցկացվել է մեկ շտաբային մարզում:Իրականացվել են պաշտպանության բնագավառում իրավական ակտերի պահանջների կատարումն ապահովող այլ աշխատանքներ, ինչպես նաև պատասխաններ են տրվել քաղաքացիների և կազմակերպությունների կողմից բարձրացված տարատեսակ հարցերին: